  Майя Бывальцева Михаил Калашниковлэн 100 ар тырмонэзлы ИжГТУ сквер усьтыны, тодмо конструкторлэн нимыныз стипендиос но грантъёс кылдытыны чакла. 28-тӥ инвожое журналистъёслы со сярысь вераз дышетсконнилэн кивалтӥсез, экономика тодосъя доктор, профессор Валерий Грахов. Солэн кылъёсызъя, Ижысь техникая университетын дасям ужанрадлык оружейниклэн юбилеезлы сӥзем элькун программалэн люкетэз луиз. Кылсярысь, ИжГТУ-ысь студентъёс, дышетӥсьёс но отын ужасьёс интывылэз утялтыны но Калашников нимо скверез усьтонлы дасяны малпазы, со шоркарысь Октябрь ёросэз чебертоз. Со сяна, университетысь студентъёс но аспирантъёс понна Калашников нимо стипендиос, нош егит инноваторъёс понна нимлыко грантъёс юнматэмын луозы. «Мар лэсьтэмын ни конструкторлэн юбилеезлы дасяськон улсын? Туннэ 10 часын ӵукна приборъёс лэсьтонъя факультетысь «Робототехника» кафедраын тодосъя но эскеронъёсъя выль лабораториез усьтӥмы. Со электроника, радиотехника но герӟет удысъя дышетон программаосмес азинтон понна кулэ. Со нырысетӥез, шуом, юбилей азьын лаборатория. Соос мукет факультетъёсын но кылдозы, со Калашниковлэн юбилеезлы дасяськонъя ужанрадлыкен чакламын. Нош 2019-тӥ арын ми Калашниковлэн автоматэзъя калыккуспо конгресс ортчытыны малпаськомы. Со сярысь асьме партнёръёсын кенешимы — обороная министерство, Рособоронэкспорт, дышетонъя но тодосъя министерство, «Калашников» концерн но асьме элькун ёзэсъёс. Пыриськисьёс — ыбылӥськон тӥрлыкез кылдытӥсьёс, поттӥсьёс, дизайнеръёс, технологъёс, геральдика удысъя ӧнерчиос. Куноос Чехиысь, Бельгиысь, Израильысь но мукет кунъёсысь лыктозы», — вераз ИжГТУ-лэн кивалтӥсез Валерий Грахов. Озьы ик солэн кылъёсызъя, конструкторлэн юбилеезлы дасяськон улсын кунысь обороная но промышленностья предприятиос понна ӧнерчиосты дышетон ужпумъёсъя огъяросси кенешон ортчытыны чакламын. Тегъёс: Мерлык ИжГТУ Удмуртия МихаилКалашников МТКалашниковлы100ар  